**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ**

Вучэбна-метадычнае аб’яднанне па педагагічнай адукацыі

**ЗАЦВЕРДЖАНА**

Першым намеснікам Міністра адукацыі

Рэспублікі Беларусь

А.Г.Бахановiчам

**12.10.2023**

Рэгістрацыйны № **6-05-01-002/пр.**

**МЕТОДЫКА РАЗВІЦЦЯ МАЎЛЕННЯ**

**Прыкладная вучэбная праграма па вучэбнай дысцыпліне**

**для спецыяльнасці**

6-05-0112-02 Пачатковая адукацыя

|  |  |
| --- | --- |
| **УЗГОДНЕНА**Старшыня вучэбна-метадычнага аб’яднання па педагагічнай адукацыі\_\_\_\_\_\_\_\_\_\_\_\_\_ А.І.Жук\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **УЗГОДНЕНА**Начальнік Галоўнага ўпраўленняпрафесійнай адукацыі Міністэрства адукацыі Рэспублікі Беларусь\_\_\_\_\_\_\_\_\_\_\_\_\_ С.М.Пішчоў\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **УЗГОДНЕНА**Начальнік Галоўнага ўпраўленняагульнай сярэдняй, дашкольнай і спецыяльнай адукацыі Міністэрства адукацыіРэспублікі Беларусь\_\_\_\_\_\_\_\_\_\_\_\_\_ М.С.Кіндзірэнка\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **УЗГОДНЕНА**Прарэктар па навукова-метадычнай рабоце Дзяржаўнай установы адукацыі “Рэспубліканскі інстытут вышэйшай школы”\_\_\_\_\_\_\_\_\_\_\_\_\_ І.У.Цітовіч\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | Эксперт-нормакантралёр\_\_\_\_\_\_\_\_\_\_\_\_\_\_\_ Т.А.Багам’я |

Мінск 2023

**СКЛАДАЛЬНІКІ:**

Н.М. Антановіч, дацэнт кафедры беларускага і рускага мовазнаўства факультэта пачатковай адукацыі ўстановы адукацыі «Беларускі дзяржаўны педагагічны ўніверсітэт імя Максіма Танка», кандыдат педагагічных навук, дацэнт;

В.І. Свірыдзенка, дацэнт кафедры беларускага і рускага мовазнаўства факультэта пачатковай адукацыі ўстановы адукацыі «Беларускі дзяржаўны педагагічны ўніверсітэт імя Максіма Танка», кандыдат педагагічных навук, дацэнт

**РЭЦЭНЗЕНТЫ:**

Кафедра дашкольнай і пачатковай адукацыі педагагічнага факультэта ўстановы адукацыі «Віцебскі дзяржаўны ўніверсітэт імя П.М.Машэрава» (пратакол № 10 ад 24.05.2023);

Н.У. Антонава, начальнік аддзела метадычнага забеспячэння пачатковай адукацыі навукова-метадычнай установы «Нацыянальны інстытут адукацыі» Міністэрства адукацыі Рэспублікі Беларусь, кандыдат педагагічных навук, дацэнт

**РЭКАМЕНДАВАНА ДА ЗАЦВЯРДЖЭННЯ Ў ЯКАСЦІ ПРЫКЛАДНАЙ:**

Кафедрай беларускага і рускага мовазнаўства факультэта пачатковай адукацыі ўстановы адукацыі «Беларускі дзяржаўны педагагічны ўніверсітэт імя Максіма Танка» (пратакол № 14 ад 15.06.2023);

Навукова-метадычным саветам установы адукацыі «Беларускі дзяржаўны педагагічны ўніверсітэт імя Максіма Танка» (пратакол № 6 ад 21.06.2023);

Навукова-метадычным саветам па пачатковай і дашкольнай адукацыі вучэбна-метадычнага аб’яднання па педагагічнай адукацыі

(пратакол № 4 ад 22.06.2023)

Адказны за рэдакцыю: В.І. Свірыдзенка

Адказны за выпуск: Н.М. Антановіч

**ТЛУМАЧАЛЬНАЯ ЗАПІСКА**

Прыкладная вучэбная праграма па вучэбнай дысцыпліне «Методыка развіцця маўлення» распрацавана для ўстаноў вышэйшай адукацыі ў адпаведнасці з патрабаваннямі адукацыйнага стандарта агульнай вышэйшай адукацыі па спецыяльнасці 6-05-0112-02 «Пачатковая адукацыя».

Актуальнасць вывучэння дысцыпліны вызначаецца тым, што моўнай адукацыі належыць важнае месца ў гуманітарным развіцці асобы, якое з’яўляецца прыярытэтнай задачай сучаснай школы. Навучанне беларускай мове на I ступені агульнай сярэдняй адукацыі ў Рэспубліцы Беларусь характарызуецца камунікатыўнай накіраванасцю, якая забяспечвае развіццё ў навучэнцаў гатоўнасці да эфектыўных маўленчых зносін у розных сферах дзейнасці. Менавіта таму падрыхтоўка будучага настаўніка пачатковых класаў прадугледжвае вывучэнне сучасных падыходаў, прынцыпаў, метадаў і прыёмаў развіцця маўлення навучэнцаў, што дазваляе паспяхова фарміраваць у іх маўленча-камунікатыўныя ўменні і навыкі, маральна-этычныя якасці, звязаныя з захаваннем правіл і прынцыпаў зносін.

**Мэта вучэбнай дысцыпліны** – стварыць умовы для авалодання студэнтамі тэарэтычнымі ведамі і практычнымі навыкамі арганізацыі працэсу развіцця маўлення навучэнцаў I ступені агульнай сярэдняй адукацыі, кіравання працэсам фарміравання культуры маўлення навучэнцаў малодшага школьнага ўзросту.

**Задачы вучэбнай дысцыпліны:**

дапамагчы студэнтам засвоіць навукова-метадычныя веды пра структуру і змест працы па развіцці маўлення навучэнцаў пачатковых класаў;

сфарміраваць у студэнтаў прафесійна-метадычныя ўменні ў арганізацыі працы па развіцці маўлення навучэнцаў I ступені агульнай сярэдняй адукацыі: дапамагчы будучым настаўнікам усвядоміць актуальнасць і мэту развіцця маўлення, кірункі развіцця маўлення; пазнаёміць са зместам працы па развіцці маўлення, закладзеным у вучэбныя праграмы і вучэбныя дапаможнікі па мове і літаратурным чытанні; навучыць планаваць і арганізоўваць працу па развіцці маўлення, правільна выкарыстоўваць нагляднасць і ТСН для развіцця маўлення навучэнцаў пачатковых класаў;

сфарміраваць прафесійныя ўменні настаўніка, здольнага забяспечыць навучэнцу паўнацэннае маўленчае развіццё;

выхоўваць маральныя і прафесійна значымыя якасці будучых педагогаў; стымуляваць творчыя пошукі студэнтаў, развіваць іх навукова-даследчыя здольнасці; удасканальваць навыкі самастойнай работы з навукова-метадычнай літаратурай.

Вучэбная дысцыпліна «Методыка развіцця маўлення» з’яўляецца дысцыплінай дзяржаўнага кампанента, уваходзіць у модуль «Методыка філалагічнай адукацыі малодшых школьнікаў» і звязана з такімі вучэбнымі дысцыплінамі, як «Беларуская мова», «Руская мова», «Педагагічная рыторыка», якія дапамагаюць вызначыць змест вучэбнай дысцыпліны; «Методыка выкладання беларускай мовы», «Методыка выкладання рускай мовы», «Методыка выкладання літаратурнага чытання», «Методыка навучання грамаце і каліграфія» дапамагаюць рэалізаваць яе прыкладны характар.

У выніку вывучэння вучэбнайдысцыпліны студэнт павінен

**ведаць:**

навуковыя асновы методыкі развіцця маўлення;

змест і кірункі працы па развіцці маўлення на I ступені агульнай сярэдняй адукацыі;

методыку працы над гукавым ладам маўлення;

методыку слоўнікавай працы;

методыку працы над граматычнай формай слова і сінтаксічнымі сродкамі мовы ў аспекце развіцця маўлення;

методыку працы па развіцці звязнага маўлення;

задачы і змест працы па культуры маўлення на I ступені агульнай сярэдняй адукацыі;

**умець**:

планаваць работу па развіцці маўлення на ўроках мовы і літаратурнага чытання ў пачатковых класах;

рэалізоўваць задачы фарміравання культуры рускага і беларускага маўлення навучэнцаў пачатковых класаў;

праводзіць аналіз дыдактычнага моўнага матэрыялу і выкарыстоўваць яго пры рэалізацыі розных кірункаў развіцця маўлення навучэнцаў;

прымяняць разнастайныя метады і прыёмы развіцця маўлення навучэнцаў;

выяўляць, класіфікаваць і папярэджваць маўленчыя памылкі рознага характару ў вусных выказваннях і пісьмовых работах навучэнцаў пачатковых класаў;

**валодаць**:

навыкамі падрыхтоўкі і правядзення ўрокаў развіцця маўлення;

метадамі і прыёмамі рэалізацыі розных кірункаў працы па развіцці маўлення на ўроках мовы і літаратурнага чытання;

інфармацыйна-камунікацыйнымі тэхналогіямі, якія забяспечваюць фарміраванне культуры рускага і беларускага маўлення навучэнцаў пачатковых класаў;

навыкамі ацэнкі навучальных работ па развіцці звязнага вуснага і пісьмовага маўлення на І ступені агульнай сярэдняй адукацыі.

Вывучэнне вучэбнай дысцыпліны «Методыка развіцця маўлення» накіравана на фарміраванне ў студэнтаў **універсальнай кампетэнцыі:** праяўляць ініцыятыву і адаптавацца да змен у прафесійнай дзейнасці; **базавых прафесійных кампетэнцый**: праектаваць працэс навучання, ставіць адукацыйныя мэты, адбіраць змест вучэбнага матэрыялу, метады і тэхналогіі на аснове сістэмы ведаў у галіне тэорыі і методыкі педагагічнай дзейнасці; ажыццяўляць адбор зместу, форм, метадаў і сродкаў навучання і выхавання, прымяняць іх у адукацыйным працэсе з улікам узроставых і псіхалагічных асаблівасцей навучэнцаў.

У межах адукацыйнага працэсу па дадзенай вучэбнай дысцыпліне студэнт павінен набыць не толькі тэарэтычныя і практычныя веды, уменні і навыкі па спецыяльнасці, але і развіць свой каштоўнасна-асобасны, духоўны патэнцыял, сфарміраваць якасці патрыёта і грамадзяніна, гатовага да актыўнага ўдзелу ў эканамічным, вытворчым, сацыяльна-культурным і грамадскім жыцці краіны, выхаваць любоў і павагу да роднага слова, духоўнай і інтэлектуальнай спадчыны беларускага народа, пачуццё нацыянальнай самапавагі і самаідэнтыфікацыі.

На вывучэнне вучэбнай дысцыпліны «Методыка развіцця маўлення» адведзена ўсяго 100 гадзін, з іх 38 аўдыторныя. Прыкладнае размеркаванне аўдыторных гадзін па відах заняткаў: лекцыі – 14 гадзін, практычныя – 24 гадзіны.

Рэкамендаваная форма прамежкавай атэстацыі – залік.

**ПРЫКЛАДНЫ ТЭМАТЫЧНЫ ПЛАН**

|  |  |  |  |
| --- | --- | --- | --- |
| **№** | **Назва раздзела, тэмы** | **Усяго аўдыторных гадзін** | **у тым ліку** |
| **лекцыі** | **практычныя**  |
| **1** | **Навуковыя асновы методыкі развіцця маўлення** | **4** | **2** | **2** |
| **2** | **Напрамкі развіцця маўлення навучэнцаў пачатковых класаў** | **24** | **8** | **16** |
| 2.1 | Праца над гукавым ладам маўлення | 6 | 2 | 4 |
| 2.2 | Праца над словам як адзінкай маўлення | 6 | 2 | 4 |
| 2.3 | Праца над граматычнай формай слова і сінтаксічнымі сродкамі мовы ў аспекце развіцця маўлення | 6 | 2 | 4 |
| 2.4 | Праца па развіцці звязнага маўлення | 6 | 2 | 4 |
| **3** | **Задачы і змест працы па культуры маўлення ў пачатковых класах** | **10** | **4** | **6** |
| 3.1 | Фарміраванне камунікатыўных якасцей маўлення навучэнцаў пачатковых класаў | 6 | 2 | 4 |
| 3.2 | Класіфікацыя маўленчых памылак і недахопаў, шляхі іх папярэджання і выпраўлення | 4 | 2 | 2 |
|  | **Усяго:** | **38** | **14** | **24** |

**ЗМЕСТ ВУЧЭБНАГА МАТЭРЫЯЛУ**

**РАЗДЗЕЛ 1. НАВУКОВЫЯ АСНОВЫ МЕТОДЫКІ РАЗВІЦЦЯ МАЎЛЕННЯ**

Сутнасць паняццяў «мова», «маўленне», «мысленне». Узаемаабумоўленасць і ўзаемасувязь мовы, маўлення, мыслення. Віды маўлення: унутранае, знешняе; вуснае, пісьмовае; маналагічнае, дыялагічнае.

Маўленчая дзейнасць як базавае паняцце методыкі развіцця маўлення. Асноўныя палажэнні тэорыі маўленчай дзейнасці. Віды маўленчай дзейнасці: гаварэнне, слуханне, чытанне, пісьмо. Фактары развіцця маўленчай дзейнасці дзіцяці.

Тэорыя тэксту як аснова методыкі развіцця маўлення. Тэкст як прадукт маўленчай дзейнасці. Асноўныя прыметы тэксту. Авалоданне паняццем «тэкст», фарміраванне тэкставых уменняў у пачатковых класах.

Мэты і задачы развіцця маўлення навучэнцаў пачатковых класаў. Прынцыпы методыкі развіцця маўлення.

**РАЗДЗЕЛ 2. НАПРАМКІ РАЗВІЦЦЯ МАЎЛЕННЯ НАВУЧЭНЦАЎ ПАЧАТКОВЫХ КЛАСАЎ**

**2.1. Праца над гукавым ладам маўлення**

Выпрацоўка навыкаў літаратурнага вымаўлення. Недахопы вуснага рускага і беларускага маўлення навучэнцаў пачатковых класаў, іх прычыны. Умовы паспяховага фарміравання літаратурнага вымаўлення. Кірункі працы на вымаўленчым ўзроўні: адпрацоўка тэхнікі маўлення, засваенне арфаэпічных норм рускай і беларускай моў, удасканаленне інтанацыйных навыкаў навучэнцаў. Тэхніка маўлення і яе кампаненты (маўленчае дыханне, дыкцыя, інтанацыя і іншае). Прыёмы адпрацоўкі маўленчага дыхання і дыкцыі. Дыдактычны матэрыял для адпрацоўкі дыкцыйных навыкаў. Імітацыя як асноўны механізм авалодання арфаэпічнымі нормамі ў малодшым школьным узросце. Папярэджанне і ўстараненне адмоўнага ўздзеяння напісання на вымаўленне. Прыёмы работы па ўдасканаленні інтанацыйных навыкаў навучэнцаў. Маўленчая сітуацыя як важны сродак развіцця інтанацыйных уменняў.

**2.2. Праца над словам як адзінкай маўлення**

Кірункі слоўнікавай працы: узбагачэнне, удасканальванне i актывiзацыя слоўнiкавага запасу навучэнцаў. Крыніцы ўзбагачэння і напрамкі якаснага ўдасканальвання слоўнікавага запасу.

Змест працы па ўзбагачэнні слоўнікавага запасу навучэнцаў. Прыёмы семантызацыі слоў.

Слоўнікава-семантычная праца на ўроках мовы і літаратурнага чытання: арганізацыя засваення сінонімаў, антонімаў, амонімаў, розных значэнняў мнагазначных слоў; усведамленне рода-відавых адносін паміж словамі.

Слоўнікава-стылістычная праца на ўроках мовы і літаратурнага чытання: практыкаванні ў выкарыстанні новых слоў у словазлучэннях, сказах, тэкстах; аналіз вобразна-выяўленчых сродкаў мовы ў мастацкім тэксце, засваенне навучэнцамі спосабаў вобразнага выражэння ўласных думак.

Гульні і займальныя практыкаванні са словамі на ўроках мовы і літаратурнага чытання. Лагічныя практыкаванні з выкарыстаннем лексічнага матэрыялу.

**2.3. Праца над граматычнай формай слова і сінтаксічнымі сродкамі мовы ў аспекце развіцця маўлення**

Словаформа як адзінка мовы і маўлення. Асаблівасці засваення школьнікамі граматычных форм. Задачы працы над граматычнай формай слова ў аспекце развіцця маўлення: засваенне норм словазмянення і формаўтварэння; узбагачэнне слоўніка навучэнцаў разнастайнымі па сэнсавых і функцыянальна-стылістычных магчымасцях граматычнымі формамі. Змест працы над граматычнай формай слова: абмежаванні ва ўтварэнні і спалучальнасці граматычных форм слова; сэнсавыя і выяўленчыя магчымасці граматычных форм; функцыянаванне граматычных форм у сказе, тэксце.

Словазлучэнне i сказ як аснова развiцця звязнага маўлення навучэнцаў пачатковых класаў. Тыпалогія маўленчаарыетаваных сінтаксічных практыкаванняў.

**2.4. Праца па развіцці звязнага маўлення**

Задачы і змест працы па развiцці звязнага маўлення. Прапедэўтычныя лiнгвiстычныя веды, якiя павiнны набыць вучнi пачатковых класаў: паняцце пра тэкст, тэму, структуру i галоўную думку выказвання. Выпрацоўка ўменняў падбiраць да выказвання загалоўкi; вызначаць тып тэксту (апiсанне, апавяданне, разважанне), яго структуру; назапашваць фактычны матэрыял для творчых прац розных вiдаў. Тыпалогія практыкаванняў па развіцці звязнага маўлення навучэнцаў пачатковых класаў.

Пераказ як від працы па развіцці звязнага маўлення навучэнцаў. Віды пераказаў, агульныя патрабаванні да вусных і пісьмовых пераказаў. Прыёмы працы над падрабязным, сціслым, выбарачным і творчым пераказам. Лексічная, граматычная, арфаграфічная і пунктуацыйная работа пры падрыхтоўцы пераказаў, папярэджанне памылак. Методыка правядзення пісьмовага пераказу.

Сачыненне як від працы па развіцці звязнага маўлення вучняў. Віды сачыненняў па крыніцах матэрыялу: па асабістых назіраннях і ўражаннях, па ўласным вопыце, па матэрыялах экскурсій, па прачытаных творах, па сюжэтных малюнках і серыях малюнкаў, па прагледжаных фільмах, спектаклях, тэлеперадачах. Сачыненні з выкарыстаннем матэрыялаў з розных крыніц. Віды сачыненняў па тыпах тэкстаў: апавяданне, апісанне, разважанне, сачыненні змешанага тыпу. Разнавіднасці сачыненняў (калектыўныя і індывідуальныя) у залежнасці ад ступені ўдзелу настаўніка і класа ў іх падрыхтоўцы. Сачыненні-мініяцюры, іх асаблівасці і месца ў сістэме працы па развіцці звязнага маўлення вучняў.

Методыка работы па падрыхтоўцы і напісанні сачыненняў: збор матэрыялу, яго сістэматызацыя і абагульненне, вызначэнне зместу будучага выказвання, складанне плана. Лексічная, граматычная, арфаграфічная і пунктуацыйная работа пры падрыхтоўцы сачынення, папярэджанне памылак. Структура ўрока напісання сачынення.

**РАЗДЗЕЛ 3. ЗАДАЧЫ І ЗМЕСТ ПРАЦЫ ПА КУЛЬТУРЫ МАЎЛЕННЯ Ў ПАЧАТКОВЫХ КЛАСАХ**

**3.1. Фарміраванне камунікатыўных якасцей маўлення навучэнцаў пачатковых класаў**

Сутнасць паняцця «культура маўлення». Кампаненты культуры маўлення (моўны, камунікатыўны, этычны, эстэтычны). Камунікатыўныя якасці маўлення: правільнасць, дакладнасць, лагічнасць, выразнасць, багацце, дарэчнасць, чысціня, лаканічнасць.

Сістэма працы па фарміраванні камунікатыўных якасцей маўлення навучэнцаў пачатковых класаў: засваенне норм літаратурнай мовы (рускай, беларускай), папярэджанне і выпраўленне памылак, абумоўленых узроставымі асаблівасцямі маўлення і ўмовамі руска-беларускага білінгвізму; выпрацоўка ўменняў планаваць і ствараць уласныя выказванні сродкамі беларускай і рускай моў; знаёмства з сінаніміяй лексіка-граматычных сродкаў мовы (рускай, беларускай) і асаблівасцямі іх выкарыстання ў маўленчай практыцы; фарміраванне першапачатковых уменняў дарэчнага ўжывання засвоеных лексіка-граматычных сродкаў адпаведна сітуацыі зносін; назапашванне і актывізацыя ў маўленні ўстойлівых форм маўленчага этыкету, знаёмства з тыповымі спосабамі іх спалучэння ў розных сітуацыях зносін; выяўленне і інтэрпрэтацыя вобразных сродкаў мовы; фарміраванне ўменняў выбару найбольш удалых лексіка-граматычных сродкаў мовы (рускай, беларускай) для вобразнага выражэння ўласных думак у канкрэтных сітуацыях зносін.

**3.2. Класіфікацыя маўленчых памылак і недахопаў, шляхі іх папярэджання і выпраўлення**

Сутнасць паняццяў «маўленчая памылка», «маўленчы недахоп», «немаўленчая памылка». Віды маўленчых памылак і недахопаў. Прычыны маўленчых памылак навучэнцаў: няведанне сістэмы мовы, структуры моўных адзінак; няўменне выкарыстоўваць моўныя адзінкі пры стварэнні ўласных выказванняў. Віды немаўленчых памылак: кампазіцыйныя, лагічныя, фактычныя. Прычыны немаўленчых памылак навучэнцаў: пропуск этапу планавання тэксту, бессістэмна праведзены адбор фактаў і іншае.

Праверка пiсьмовых творчых работ навучэнцаў пачатковых класаў. Выпраўленне, улiк, класiфiкацыя, прыёмы лiквiдацыi немаўленчых памылак, маўленчых памылак і недахопаў. Арганізацыя працы над памылкамі. Структура ўрока працы над памылкамі. Нормы ацэнкi творчых работ навучэнцаў пачатковых класаў.

**ІНФАРМАЦЫЙНА-МЕТАДЫЧНАЯ ЧАСТКА**

**ЛІТАРАТУРА**

**Асноўная літаратура**

1. Методика преподавания русского языка и литературного чтения [Электронный ресурс] : учеб.-метод. комплекс по учеб. дисциплине для специальности 1-01 02 01 «Начальное образование» / сост. Е. С. Василевская // Репозиторий БГПУ. – Режим доступа: https://elib.bspu.by/handle/doc/2203. – Дата доступа: 13.05.2022.
2. Методыка выкладання беларускай мовы і літаратурнага чытання ў пачатковых класах : вучэб. дапам. / Н. М. Антановіч [і інш.] ; пад рэд. М. Г. Яленскага. – Мінск : Выш. шк., 2020. – 264 с.
3. Методыка выкладання беларускай мовы і літаратурнага чытання [Электронны рэсурс] : вучэб.-метад. комплекс па вучэб. дысцыпліне для спецыяльнасці 1-01 02 01 «Пачатковая адукацыя» / склад. В. І. Свірыдзенка, Н. М. Антановіч // Репозиторий БГПУ. – Рэжым доступу: https://elib.bspu.by/handle/doc/2236. – Дата доступу: 12.05.2022.
4. Свірыдзенка, В. І. Фарміраванне маўленчай культуры білінгвальнай асобы навучэнца пачатковых класаў: тэорыя і практыка : манаграфія / В. І. Свірыдзенка. – Мінск : Беларус. дзярж. пед. ун-т, 2019. – 280 с.
5. Современная онтолингвистика: проблемы, методы, открытия : материалы ежегод. Междунар. науч. конф., Санкт-Петербург, 24–26 июня 2019 г. / Рос. гос. пед. ун-т ; редкол. : Т. А. Круглякова (отв. ред.) [и др.]. – Иваново : Листос, 2019. – 639 с.

**Дадатковая літаратура**

1. Грабчикова, Е. С. Методика работы по развитию речи во 2**−**4 классах : пособие для учителей общеобразоват. учреждений с рус. яз. обучения / Е. С. Грабчикова. – Минск : Изд. центр БГУ, 2010. – 158 с.
2. Ладыженская, Т. А. Живое слово: устная речь как средство и предмет обучения : учеб. пособие для пед. ин-тов / Т. А. Ладыженская. – М. : Просвещение, 1986. – 124 с.
3. Львов, М. Р. Методика развития речи младших школьников : пособие / М. Р. Львов. – 3-е изд., перераб. и доп. – Тула : Родничок ; М. : Астрель : АСТ, 2003. – 240 с.
4. Львов, М. Р. Основы теории речи : учеб. пособие для студентов пед. вузов / М. Р. Львов. – М. : Академия, 2002. – 248 с.
5. Речь. Речь. Речь : кн. для учителя / под ред. Т. А. Ладыженской. – М. : Педагогика, 1990. – 336 с.
6. Свірыдзенка, В. І. Беларуская мова. Навучальныя пераказы :
2–4 кл. : дапам. для настаўнікаў устаноў агул. сярэд. адукацыі з беларус. і рус. мовамі навучання / Н. У. Антонава, В. І. Свірыдзенка. – Мінск : Аверсэв, 2015. – 64 с.
7. Свірыдзенка, В. І. Фразеалагізмы на ўроках беларускай мовы і літаратурнага чытання : 2–4 кл. : дапам. для настаўнікаў устаноў агул. сярэд. адукацыі / В. І. Свірыдзенка, А. С. Васілеўская. – Мінск : Аверсэв, 2017. – 93 с.

**РЭКАМЕНДАВАНЫЯ ФОРМЫ І МЕТАДЫ НАВУЧАННЯ**

Асноўнымі метадамі навучання, якія спрыяюць уключэнню студэнтаў у пошук і творчую перапрацоўку ведаў, набыццё вопыту самастойнага рашэння разнастайных задач, з’яўляюцца: метады праблемнага навучання (рашэнне праблемных задач, аналіз педагагічных сітуацый, аналіз відэафрагментаў урокаў), інтэрактыўныя метады (распрацоўка планаў-канспектаў урокаў, правядзенне фрагментаў урокаў, выкананне практыкаарыентаваных заданняў), камунікатыўныя метады (дыскусіі, вучэбныя дэбаты і іншыя інтэрактыўныя формы і метады), праектныя метады (курсавое праектаванне).

Пералічаныя метады патрабуюць шырокага выкарыстання групавых, парных і індывідуальных форм навучання.

**ПЕРАЛІК РЭКАМЕНДАВАНЫХ СРОДКАЎ ДЫЯГНОСТЫКІ**

Для дыягностыкі кампетэнцый, выяўлення вучэбных дасягненняў студэнтаў рэкамендуецца выкарыстоўваць:

– тэсты і тэставыя заданні (у тым ліку ў сістэме Moodle);

– комплексныя кантрольныя работы с рознаўзроўневымі і практыкаарыентаванымі заданнямі.

**МЕТАДЫЧНЫЯ РЭКАМЕНДАЦЫІ ПА АРГАНІЗАЦЫІ САМАСТОЙНАЙ РАБОТЫ СТУДЭНТАЎ**

Самастойная работа з’яўляецца спецыфічным педагагічным сродкам арганізацыі і кіравання самастойнай дзейнасцю студэнтаў у вучэбным працэсе. Самастойная работа студэнтаў фарміруе гатоўнасць да самаадукацыі, павышэння кваліфікацыі, рыхтуе базу для непарыўнай адукацыі.

Пры вывучэнні дысцыпліны рэкамендуецца выкарыстоўваць наступныя формы самастойнай работы студэнтаў:

– падбор і аналіз навукова-метадычнай літаратуры па тэме заняткаў;

– аналіз праграм, падручнікаў і метадычных дапаможнікаў;

– распрацоўку і складанне схем, табліц, сродкаў нагляднасці;

– распрацоўку планаў-канспектаў урокаў, фрагментаў урокаў;

– падбор дыдактычнага матэрыялу па прапанаваных тэмах.